

Datum: 31. 1. 2025

**Z A P I S N I K**

17. redne seje Sveta RTV Slovenija z dne 23. januarja 2025. Seja se je pričela ob 15.05 in je potekala v hibridnem načinu - v sejni sobi 5A/52, RTV center, Kolodvorska 2, Ljubljana in preko aplikacija MS Teams.

**PRISOTNI ČLANI SVETA: ODSOTNI:**

1. Andrea Bartole 1. Andraž Vehovar – opr.
2. Gaja Brecelj 2. Tadej Troha – opr.
3. Barbara Brezavšček Stegeman
4. Gregor Drnovšek
5. Goran Forbici
6. Aleš Novak
7. Boštjan Ogris
8. Robert Pajek

9. Janez Pirc

10. Robert Požonec (MS Teams)

11. Igor Prassel

12. Klaudija Sedar (MS Teams)

13. Špela Stare

14. Ilinka Todorovski

15. Andreja Trtnik (MS Teams)

**OSTALI PRISOTNI:**

Natalija Gorščak predsednica uprave

Nevenka Črnko članica uprave

Luka Rupnik v. d. člana uprave

Franci Pavšer član uprave - delavski direktor

Ksenija Horvat direktorica Televizije Slovenija

Mirko Štular direktor Radia Slovenija

Kaja Jakopič direktorica Digitalnih vsebin

Tomislav Špilak predsednik Programskega odbora za problematiko programskih vsebin za invalide

Marica Uršič Zupan varuhinja pravic gledalcev in poslušalcev

**PREKO MS TEAMS POVEZAVE SO SEJO SPREMLJALI:**

Petra Rosandič vodja Pravne pisarne

Mario Galunič odgovorni urednik UPE Razvedrilni program TV SLO

Polona Fijavž odgovorna urednica UPE Informativni program prvega programa TV SLO

Ingrid Kovač Brus odgovorna urednica tretjega programa Radia Slovenija

Tom Zalaznik sindikat tehničnih in administrativnih delavcev

Tomaž Karat odgovorni urednik UPE Regionalni televizijski program

Andrej Trojer v. d. vodje OE Oddajniki in zveze

Anja Koren Saftić generalna sekretarka SKUU

József Végi v. d. pomočnika predsednika Uprave za radio in televizijo za avtohtono madžarsko narodno skupnost

Helena Milinković koordinacija sindikatov novinarjev RTV SLO

Franc Kuplen Svet delavcev

Danijel Poslek odgovorni urednik prvega programa Radia Slovenija

Ksenja Tratnik odgovorna urednica Uredništva za nove medije

Vesna Martinec v. d. odgovornega urednika UPE Regionalni radijski program RTV-center MB

Andraž Pöschl odgovorni urednik UPE Kulturni in umetniški program TV SLO

Marija Maja Kojc v. d. vodje OE Glasbena produkcija

David Runco v. d. pomočnika predsednika Uprave za radio in televizijo za avtohtono italijansko narodno skupnost

Boštjan Reberšak odgovorni urednik drugega programa Radia Slovenija

Gregor Peternel odgovorni urednik UPE Športni program

Seja je bila sklepčna. Vodil jo je predsednik Sveta Goran Forbici.

Sprejet in obravnavan je bil naslednji dnevni red:

1. *Potrditev zapisnikov sej*
2. *Tekoča obvestila uprave*
3. *Imenovanje zunanjega revizorja*
4. *Pravilnik o izvajanju javnih razpisov za odkup slovenskih avdiovizualnih del neodvisnih producentov*
5. *Programske zasnove medijev RTV Slovenija*
6. *Predlogi in pobude varuhinje, finančnega in programskih odborov, komisij in članov sveta*
7. *Imenovanje člana uprave*
8. *Razno*

**AD 1** 10:55🡪12:02

Člani Sveta na zapisnike niso imeli vsebinskih pripomb. Sprejet (15) je bil sklep:

***1 – 1 Svet RTV Slovenija potrjuje zapisnik 16. redne seje, 19. in 20. izredne seje ter 12. dopisne seje Sveta RTV Slovenija.***

**AD 2** 12:05🡪18:45

***Predsednica uprave*** je poročala, da je RTV Slovenija leto 2024 zaključila z dobrima dvema milijonoma evrov izgube. Kljub temu je to manjša izguba, kot je bil načrtovana prvotno. V nadaljevanju je povedala, da je v pripravi odgovor računskemu sodišču, ki bo pripravljen predvidoma v marcu, prejel ga bo tudi svet.

Predsednica uprave je povedala, da je v pripravi Letno poročilo RTV Slovenija za leto 2024 in tudi poročilo o poslovanju. Izpostavila je, da je RTV Slovenija v lanskem letu povečala povprečni mesečni doseg obiskovalcev na spletu in da je bil ta najvišji v zadnjih desetih letih. Prav tako so vsi programi Radia Slovenija povečali povprečne dnevne dosege, Televiziji Slovenija pa se je septembra ustavil padec gledanosti. Predsednica uprave je čestitala vsem trem direktorjem in sodelavcem RTV Slovenija. Povedala je še, da je bilo na dan 31. 12. 2024 50 manj zaposlenih kot leto prej in da je bila realizacija investicij izvedena 77,6 %, kar je manj od načrtovanega.

***Predsedujoči*** je izrazil priznanje trenutni in prav tako prejšnji upravi, da sta se uspešno spoprijemali s stroški ter znali poiskati rezerve, hkrati pa sta tudi zagotovili pomembne dodatne prihodke.

Pri tej točki ni bilo predlaganega ali sprejetega sklepa.

**AD 3** 18:50🡪27:00

***Predsedujoči*** je uvodoma pojasnil, da je finančni odbor na predlog uprave obravnaval imenovanje pooblaščenega revizorja oziroma revizijske družbe in sprejel sklep, s katerim predlaga svetu, da revizijsko družbo Deloitte revizija d.o.o. imenuje za pooblaščenega revizorja. Zaradi odsotnosti namestnice predsednice finančnega odbora je postopek izbire pooblaščenega revizorja na kratko pojasnila uprava.

Po krajši razpravi je bil soglasno sprejet sklep:

***3 – 1 Svet RTV Slovenija na predlog Finančnega odbora imenuje revizijsko družbo Deloitte revizija d.o.o. za pooblaščenega revizorja za izvajanje storitev revidiranja računovodskih izkazov in sodil za delitev po dejavnostih za obdobje 2023, 2024, 2025.***

**AD 4** 27:05🡪33:10

***Predsedujoči*** je uvodoma povedal, da je uprava 12. decembra 2024 svetu v obravnavo in potrditev posredovala Pravilnik o izvajanju javnih razpisov za odkup slovenskih avdiovizualnih del neodvisnih producentov. Komisija za kadrovske in pravne zadeve, organizacijo dela in poslovnik je na seji, ki je potekala pred sejo sveta, s sklepom svetu predlagala potrditev pravilnika. Uprava je predstavila in pojasnila spremembe pravilnika, svojo obrazložitev predloga sklepa svetu je podal tudi predsednik komisije.

Po koncu razprave je svet soglasno sprejel sklep:

***4 – 1 Svet RTV Slovenija na predlog Uprave RTV Slovenija potrjuje Pravilnik o izvajanju javnih razpisov za odkup slovenskih avdiovizualnih del neodvisnih producentov, predložen 12. 12. 2024.***

**AD 5** 33:15🡪39:30

***Predsedujoči*** je pojasnil, da je bil osnutek programskih zasnov svetu poslan in predstavljen maja 2024. Na podlagi skupnih razprav na sejah Komisije za programske standarde in obravnavo odzivov javnosti je uprava posodobljene programske zasnove posredovala 22. 11. 2024 v nadaljnjo obravnavo svetu. Zadnjo različico programskih zasnov je svet prejel 17. januarja letos, dan pred tem je dokument obravnavala Komisija za programske standarde in obravnavo odzivov javnosti in predlagala popravke ter jih hkrati s sklepom predlagala svetu v sprejetje. Kratko pojasnilo o dokumentu sta podali tudi predsednica uprave in predsednica komisije.

Svet je sprejel (15) sklep:

***5 – 1 Svet RTV Slovenija sprejme Programske zasnove medijev RTV Slovenija.***

**AD 6** 39:35🡪50:05

Uvodoma je bilo pojasnjeno, da je varuhinja pravic gledalcev in poslušalcev na redni seji novembra predstavila pobudo za osveščanje o demenci in drugih težavah, ki jih spremlja starost. V razpravi je bilo dogovorjeno, da varuhinja do naslednje redne seje pripravi kratko obrazložitev, kaj pomeni demenci prijazna točka ter tudi predlog sklepa za svet. Obrazložitev in sklepa so bili predloženi h gradivu.

Po kratkem pogovoru varuhinje in predsednika sveta je bilo ugotovljeno, da bi predloga sklepov v tej obliki presegala pristojnosti sveta, zato ju je varuhinja preoblikovala v dve splošnejši pobudi z istim namenom. Prva pobuda je vezana na dodatna izobraževanja programskih ustvarjalcev o demenci in težavah, povezanih s staranjem, druga pa, da bi RTV Slovenija postal demenci prijazna točka. Znotraj razprave se je odprlo vprašanje o tem, ali bi bila ta pobuda bolj namenjena upravi kot svetu ter kako to izpeljati. ***Delavski direktor*** je pojasnil, da je uprava s to pobudo seznanjena, jo je obravnavala in jo podpira.

***Predsedujoči*** je predlagal, da nas uprava ali varuhinja pravic gledalcev in poslušalcev na kakšni izmed naslednjih sej obveščata, v kateri fazi je realizacija pobude.

Pri tej točki ni bilo predlaganega ali sprejetega sklepa.

**AD 7** 50:10🡪88:45

***Predsednica uprave*** je v skladu z zakonom o RTV Slovenija svetu 17. decembra 2024 posredovala predlog za imenovanje g. Luke Rupnika za člana uprave. Predstavitev kandidata za člana uprave je potekala na seji Komisije za kadrovske in pravne zadeve, organizacijo dela in poslovnik, ki je potekala pred sejo sveta.

Svoj predlog je na kratko obrazložila predsednica uprave, sledila je predstavitev kandidata za člana uprave, ki je predstavil tudi svojo vizijo razvoja.

Po končani predstavitvi in razpravi je svet sprejel (15;14,0,1) sklep:

***7 – 1 Svet RTV Slovenija za člana Uprave RTV Slovenija imenuje Luko Rupnika.***

***Mandat člana uprave traja štiri leta. Mandat člana uprave prične 24. 1. 2025. Član uprave zastopa RTV Slovenija skupaj s predsednikom uprave ali skupaj s še dvema članoma uprave.***

**AD 8** 88:50🡪124:40

***Igor Prassel*** je odprl vprašanje o javnem razpisu za izdelavo filmov neodvisnih producentov za javno kinematografsko prikazovanje 2024 ter dveh spremembah v razpisnih pogojih *(celovečerni igrani film za otroke in mladino* ***po knjižni predlogi*** *in celovečerni igrani film za odrasle, na katere se ne morejo prijaviti producenti z manjšinskimi koprodukcijami).* Opozoril je, da ta razpis nastaja predvsem zato, da se pridobijo kvalitetni filmi, s katerim tudi TV Slovenija dobi svoj program in da je ta sprememba pravzaprav izključujoč pogoj. Zanimalo ga je, kdo se je odločil za spremembo razpisnih pogojev, hkrati pa ga je zanimalo tudi, če se že pripravlja odgovor na protestno pismo Društva filmskih producentk in producentov.

***Direktorica TV Slovenija*** je pojasnila, da so razpisne pogoje spremenile pristojne službe oziroma komisije ter da je v pripravi odgovor na pismo producentov. V nadaljevanju je poudarila, da so oblikovalci teh dodatnih pogojev v minulih letih naleteli na kar precej problemov na tovrstnih razpisih. Prejete so bile prijave, ki niso upravičevale kandidature za takšne projekte. Poudarila je, da je slovenski kinematografiji izjemno naklonjena in da je prepričana v to, da so bile te odločitve sprejete za pridobitev boljših končnih izdelkov in da to vsekakor niso bile *at hoc* odločitve. ***Predsednica uprave*** je podprla odločitev TV Slovenija in verjame, da je bila pravilna, saj bo prinesla boljše izdelke.

***Aleš Novak*** je bil mnenja, da se na drugih sorodnih področjih tako ozke omejitve, ki lahko izloči številne kakovostne scenarije, običajno ne sprejme. Ker navsezadnje o kakovosti scenarija presodi strokovno telo, ki je v ta namen oblikovano in na tem področju strokovno usposobljeno. S tem se lahko zavira razvoj področja izvirne produkcije, ki v Sloveniji ni tako razvita, kot bi si želeli. ***Špela Stare*** je dodala, da je lahko težava, ker je v tako kratkem času prišlo do spremembe in da bi bilo mogoče smiselno na to opozoriti ustvarjalce vnaprej. ***Igor Prassel*** je poudaril, da se v svoji razpravi ni skliceval na nestrokovnost urednikov in pristojne komisije, temveč opozarja, da ni pravega dialoga in da bi se ta moral izboljšati.

***Predsedujoči*** je dejal, da zagovarja vnaprejšnje usklajevanje razpisov z deležniki, ki naj bi jih zadevali, seveda ne v smislu privilegiranja, temveč za neke splošne parametre razpisov. Predvsem, da bi bili razpisi učinkoviti. Mnenja je, da pobuda Špele Stare za predhodne pogovore ni napačna. ***Predsednica uprave*** je ob koncu razprave zagotovila, da bo odgovor na pismo Društva filmskih producentk in producentov producentom posredovan tudi članom sveta.

Pri tej točki ni bilo predlaganega ali sprejetega sklepa.

Podatki o glasovanju:



*Svetniki, ki so na seji sodelovali preko MS Teams, so se na poziv predsednika sveta o svojem glasu izrekli ustno.*

Sestavni del zapisnika je tonski zapis seje.

Seja je bila končana ob 17.05.

Zapisala: Goran Forbici, l.r.

Nastja Zajc, l.r. predsednik Sveta RTV Slovenija